BG Официален вестник на Европейския съюз C 105/11

Становище на Комитета на регионите относно „Принос на доброволчеството за икономическото и социално сближаване“

(2008/C 105/03)

КОМИТЕТЪТ НА РЕГИОНИТЕ

— подчертава значителния икономически принос на доброволческата дейност за местната, регионалната, националната и oбщностната икономика посредством (а) допълнителните човешки ресурси, които допринасят за социалната и икономическа дейност и (б) създаването на социален капитал и по-високо „качество на живот“, което може да бъде влиятелен фактор по отношение на инвестициите и създаването на работни места;

— подчертава, че доброволците не бива да се разглеждат като заместители или заместници на платените служители в която и да е среда;

— насърчава държавите-членки да събират точни статистически данни за участието на доброволци на местно и регионално равнище, както и да подкрепят развиването на подходящи инициативи и на двете равнища;

— счита, че въпросите, свързани с липсата на правен статут за доброволчеството, следва да бъдат взети предвид в по-голяма степен, с особено ударение върху правата и отговорностите, и препоръчва там, където е подходящо, на доброволчеството да се даде ясно определен и правно съвместим статут във всички държави-членки на ЕС по отношение на трансграничното пътуване за доброволчески цели;

— счита, че при доброволчеството съществува важно европейско измерение и следователно би желал да види по-съгласуван и по-цялостен подход към политиката и най-вече: — по-добро разбиране на доброволчеството чрез повече научни изследвания и по-качествени статистически данни на ниво ЕС; — признаване на икономическия принос на доброволчеството и по-широко приемане на неговия паричен еквивалент като национално съфинансиране при финансирани от ЕС програми; — по-широк акцент върху доброволчеството на ниво ЕС, отвъд областите на гражданското участие и младежта; — разглеждане на нови инициативи за насърчаване на обмена на опит и мобилността на доброволците чрез европейска доброволческа програма за всички възрасти.

Докладчик : г-н Declan MCDONNELL (IE/АЛДЕ), член на градския съвет на Galway и на Западния регионален орган

Политически препоръки

КОМИТЕТЪТ НА РЕГИОНИТЕ

Общи бележки

1. счита, че за целите на настоящото становище доброволчеството има три определящи характеристики, а именно: не се предприема с цел финансова облага, предприема се свободно и в полза на някого другиго, различен от доброволеца или семейството му. Тези характеристики обхващат широк спектър от доброволчески дейности от формални до неформални, от краткосрочни до дългосрочни, както и на непълен и на пълен работен ден, напр. доброволческа служба;

2. признава, че доброволчеството е основен елемент на активното гражданство и демокрацията на всички равнища, в смисъл, че всички, ангажирани с доброволчество, пряко или косвено работят за подобряването на обществото в полза на всички на местно, регионално и национално равнище;

3. признава, че най-малко вероятно е социално изключените групи в обществото да работят като доброволци и затова важна цел е да се подкрепят тези групи да участват с доброволчески труд и да се чувстват необходими като доброволци;

4. признава ролята, която доброволчеството играе като цяло за развиващите се нации и значителната роля, която доброволчеството играе по този начин за намаляване на бедността в световен мащаб и насърчаването на световния диалог;

5. признава ролята, която може да играе доброволчеството на местно, регионално, национално и световно равнище за решаването на въпросите на изменението на климата, както и в областта на гражданската защита, социалното включване, сътрудничеството за развитие, по-доброто интегриране на хората с увреждания и на имигрантите;

Принос към Лисабонската програма — Значението на доброволчеството

6. подчертава значителния икономически принос на доброволческата дейност за местната, регионалната, националната и oбщностната икономика посредством (а) допълнителните човешки ресурси, които допринасят за социалната и икономическа дейност (1) и (б) създаването на социален капитал и по-високо „качество на живот“, което може да бъде влиятелен фактор по отношение на инвестициите и създаването на работни места. Научните изследвания показват, че социалният капитал има пряка положителна връзка с равнището на растеж в европейските региони (2). Напълно приема, че социалният капитал може да се разглежда и като „взаимно укрепване и оказване на полезно въздействие върху икономическия растеж, както и в други важни области като социалния контрол, включването, здравеопазването, управлението, институциите, демократичното овластяване“ (3);

7. подчертава ползите от доброволчеството за индивида по отношение на пригодността за заетост (4) чрез участие в доброволни дейности и в схема за доброволческа служба. Освен това КР смята, че най-уязвимите групи в обществото (имигранти, малцинства, безработни, бездомни, злоупотребяващи със субстанции, отпаднали от училище) получават силата да променят живота си, да се включат активно в обществения живот и чрез придобитите умения и компетентност да получат достъп до по-добре платена работа или да се върнат отново към образованието си. Чрез тази възможност хора от всякакъв произход допринасят заедно за общото благо и постигането на социално сближаване, многообразие и уважение;

8. подчертава „добавената стойност“, с която доброволчеството може да допринесе към дейностите за социална подкрепа, напр. проекти за „приятелска“ подкрепа за хора с увреждания, които не могат обезателно да се предоставят от платени услуги;

9. подчертава ролята на доброволчеството за осигуряване на нови и иновативни решения на възникващи социални въпроси, както и че то играе ролята на изпитателна лаборатория за предоставянето на нови услуги и възможности за работа;

10. подчертава, че доброволците не бива да се разглеждат като заместители или заместници на платените служители в която и да е среда;

11. подчертава, че доброволчеството има положително влияние върху здравословното състояние на хората и че то може да доведе до потенциално намаляване на разходите за здравни услуги на местно, регионално и национално равнище. Научните изследвания показват, че доброволчеството може да има особено положително влияние върху здравето на възрастните хора (5). Този ползотворен ефект за здравето може да има въздействие при всички възрастови групи — от младежите до пенсионерите и може да играе превантивна роля във връзка с физически и психически заболявания;

12. отбелязва, че доброволчеството може да играе ключова роля във връзка с ученето през целия живот, като позволява на хората да развиват нови умения, които да допълват тяхното лично, социално и културно развитие, както и да увеличават и адаптират тяхната пригодност за заетост в една постоянно променяща се икономическа среда; смята, че развитието на доброволчеството в училищата е много положително за предаване на ценностите, които въплъщава;

13. подчертава ролята на доброволчеството за подкрепа на местни инициативи за развитие и за улесняване на успешното реализиране на редица инициативи, финансирани от ЕС, като например програмата ЛИДЕР. Тази дейност действа като средство за компенсиране на отрицателното въздействие от глобализацията и осигурява устойчиво местно икономическо развитие;

14. насърчава по-засилено сътрудничество между публичните власти и доброволческите организации в разработването на подходящи обществени политики, така че да се гарантира, че тези политики отговарят по най-добър начин на нуждите на доброволческия сектор;

Липса на научноизследователски и статистически данни за доброволчеството

15. подчертава необходимостта незабавно да се обърне внимание на липсата на пълна и точна статистика за целия ЕС или за отделните държави-членки относно икономическия принос на доброволчеството. Затова Комитетът на регионите приветства ангажиментите, поети от Белгия, Франция, Чехия, Италия и Словакия, да приложат Наръчника на ООН за организациите с нестопанска цел в системите си от национални сметки;

16. насърчава държавите-членки да събират точни статистически данни за участието на доброволци на местно и регионално равнище, както и да подкрепят развиването на подходящи инициативи и на двете равнища;

17. призовава Европейската комисия да развие по-систематично събиране на данни за доброволците и услугите, които те предоставят, и подкрепя включването на доброволчеството като отделна категория в статистическите сметки на Евростат, за да се оценява точно икономическата му стойност;

18. препоръчва да се проведат сравнителни научни изследвания на доброволчеството в целия ЕС, за да се получат данни за тенденциите за развитие, обхвата и характеристиките му на национално, регионално и местно равнище. По този начин би могла да се получи ясна картина за културните прилики и разлики в доброволческа дейност и инфраструктура;

19. препоръчва в целия ЕС да се проведат научни изследвания, за да се установят добри практики и опит в насърчаването и подкрепянето на доброволчеството на местна и регионална основа. В зависимост от констатациите на научните изследвания, областите, в които има повече исторически опит в доброволчеството, биха могли да подкрепят други региони и населени места при разработването на нови инициативи;

Правен статут на доброволчеството

20. счита, че въпросите, свързани с липсата на правен статут за доброволчеството, следва да бъдат взети предвид в по-голяма степен, с особено ударение върху правата и отговорностите, и препоръчва там, където е подходящо, на доброволчеството да се даде ясно определен и правно съвместим статут във всички държави-членки на ЕС по отношение на трансграничното пътуване за доброволчески цели;

21. подчертава, че по принцип не бива да възникват пречки пред доброволчеството като липса на застраховки или да се премахва например правото на социално осигуряване, както и че, за да се гарантира това, би трябвало да се приемат подходящи правни рамки;

Подкрепа на инфраструктурата за подкрепа на доброволци

22. препоръчва на органите на местната и регионална власт да подкрепят усилията за развиване на инфраструктура за подпомагане и улесняване на доброволчеството, като едновременно с това се признава автономията на доброволческия сектор. Например съществуването на местни доброволчески центрове или други подходящи структури може да помогне за насърчаване на доброволчеството чрез предоставяне на информация за възможности за доброволческа дейност и „професионализирането“ на практиките за управление на доброволци сред привличащите доброволци организации;

23. обръща внимание на факта, че доброволческият труд вече се признава чрез децентрализирани сертификати за удостоверяване на компетентност — за умения, знания и опит, придобити чрез доброволчески труд (6), и отбелязва, че съществува потенциал за обвързване на съществуващите системи със схемата Europass CV, за да се насърчи признаването навсякъде в ЕС на опита, натрупан чрез доброволческа дейност по отношение на пригодността за заетост;

24. отбелязва също така, че система за награждаване на равнището на ЕС на доброволчески и бизнес организации би позволила да се откроят примери за добри практики и високи постижения във връзка с насърчаването и окуражаването на доброволчеството. Такива награди могат да се присъждат годишно, за да се насърчава обсъждането в целия ЕС на въпроси като управление и подкрепа на доброволци;

25. подчертава, че по отношение на доброволческата работа с деца и възрастни в уязвимо положение липсата на координиран в целия ЕС процес на даване на разрешение от полицията в държавите-членки означава, че мигрантите нямат възможност да спазват поставените от държавите-членки и от организациите, ползващи доброволци, изисквания за закрила на децата и възрастните в уязвимо положение от потенциални злоупотреби;

Подкрепа за разчитащите на доброволческа дейност организации

26. приветства усилията, полагани от някои генерални дирекции (в частност ГД „Образование и култура“), да подхождат с повече разбиране към използването на доброволчеството като средство за допълващо финансиране по проекти, финансирани от ЕС, и подчертава, че би трябвало да се отдаде повече признание на доброволческата дейност като равностойност на съфинансирането при други, финансирани от ЕС програми, когато такава дейност може да се остойности подходящо. По този начин би могло да се постигне известен напредък по отношение на прякото признаване на стойността на привличането на доброволци за доброволческите организации;

27. признава важността на насърчаването и подкрепянето на добрите практики при управлението на доброволци сред привличащите доброволци организации. Научните изследвания показват, че прилагането на добри практики може да доведе до повишаването на равнището на доброволчеството в организацията и до по-голямото задържане на съществуващите доброволци (7);

28. насърчава участието на привличащите доброволци организации да използват уменията и енергията на доброволците по стратегически, политически обоснован и планиран начин, за да съдейства за повишаване на организационната ефективност и за създаване на запомнящ се доброволчески опит;

Ролята на доброволчеството в социалното сближаване

29. отбелязва, че доброволческата дейност може да играе ключова роля за личното развитие на доброволеца. Тя предлага нов поглед към обществото и може да увеличи самочувствието и увереността, като по този начин позволява на доброволеца да играе по-пълноценна роля в по-широк обществен кръг; подчертава, че работата, извършена от доброволците, е от голямо значение за икономическото, културното и социално развитие на местно и регионално ниво;

30. признава, че доброволчеството може да играе важна роля за интегрирането на нови, както и на исторически отхвърлени общности на местно, регионално и национално равнище. Доброволчеството позволява на индивида и на групи хора да се срещат с други хора от други обществени прослойки в положителна и взаимноподкрепяща среда;

31. съветва Европейския съюз да не концентрира твърде много от своята подкрепа само за доброволчески дейности на младежите и сред младите хора и подчертава, че доброволчеството е дейност, при която всички сегменти на обществото могат да играят пълноценна и удовлетворяваща роля;

32. затова окуражава ЕС, предвид застаряването на населението на ЕС, да насърчава конкретно по-възрастните хора да се занимават с доброволчество, с оглед на (а) придобитите от тях житейски опит и умения и (б) доказаните ползи от доброволчеството за здравето. Отличен пример за това са асоциациите за активно пенсионерство в Ирландия;

33. признава, че доброволчеството играе жизненоважна роля за разчупване на социалната изолация при хора и групи от хора посредством (а) предоставянето на социална подкрепа за уязвими деца и възрастни и (б) факта, че самият доброволец може да създава нови контакти и да намалява собствената си изолация;

34. отбелязва, че доброволчеството и конкретни проекти могат да играят роля за насърчаването и окуражаването на диалога между поколенията и за разбирателството в днешното рязко променящо се общество (8);

35. призовава да се създаде финансираща инициатива в рамките на програмата за побратимяване на градове, която да позволи чрез проекти за обмен на доброволци да се засилят местните и регионални мрежи в ЕС и активното гражданство;

Ангажиране на обществени и частни работодатели

36. подчертава, че доброволчеството е основен елемент в насърчаването на здравословен баланс между професионалния и личния живот на трудещите се в ЕС, като окуражава дейностите и връзките извън работната среда;

37. препоръчва насърчаването на доброволчеството в агенциите за публични услуги на местно и регионално равнище чрез окуражаване на местното доброволчество сред служителите или чрез развиване на инициативи и партньорства за доброволчество (9);

38. подкрепя развиването на устойчиви връзки между предприятията и местните доброволчески организации за насърчаването на корпоративната социална отговорност, която се основава на човешките ресурси, в допълнение към генерирането на финансова подкрепа от фирмите. Това би могло да се постигне в сътрудничество с местните МСП, както и съвместно с регионалните и местни организации на бизнеса, за да се убеди ръководството да насърчава доброволческата дейност сред работната сила;

Развиване на общностното измерение

39. счита, че при доброволчеството съществува важно европейско измерение и следователно би желал да види по-съгласуван и по-цялостен подход към политиката и най-вече: — по-добро разбиране на доброволчеството чрез повече научни изследвания и по-качествени статистически данни на ниво ЕС; — признаване на икономическия принос на доброволчеството и по-широко приемане на неговия паричен еквивалент като национално съфинансиране при финансирани от ЕС програми; — по-широк акцент върху доброволчеството на ниво ЕС, отвъд областите на гражданското участие и младежта; — разглеждане на нови инициативи за насърчаване на обмена на опит и мобилността на доброволците чрез европейска доброволческа програма за всички възрасти;

40. препоръчва на Комисията да пристъпи към конкретно лансиране на програми и действия, които да позволят разработването на транснационални европейски доброволчески проекти, които да привличат цялото население на ЕС, а не само младежите;

41. препоръчва 2012 година да бъде обявена за Европейска година на активното гражданство чрез доброволчество, за да се постави акцент върху насърчаването на доброволчеството и осъществяването на инициативи за решаване на въпросите, повдигнати в настоящето становище;

42. признава, че поради хоризонталното естество на доброволчеството в рамките на политиките на ЕС и значението му по отношение на дейностите на ЕС в различни сектори, е необходимо по-силно координиране на съществуващите политики и дейности, за да се работи успешно по повдигнатите в настоящото становище въпроси;

43. насърчава Европейския парламент да бъде по-активен по отношение на хоризонталното естество на доброволчеството. Освен това, един единствен входен пункт в Европейската комисия може да помогне за развиването на потенциала на доброволчеството в различни политически области, а не само в областта на гражданството и въпросите на младежта;

44. ангажира се да подкрепя насърчаване на изпълнението на препоръките, изложени в становището, в партньорство с Европейския парламент и Европейската комисия, както е подходящо.

Брюксел, 7 февруари 2008 г. Председател на Комитета на регионите Luc VAN DEN BRANDE

(1) Например, големият доброволчески елемент от програмата за посрещане по случай определянето на Ливърпул за европейска столица на културата през 2008 г.

(2) Social Capital and Regional Economic Growth (Социален капитал и регионално икономическо развитие), Beugelsdijk и van Schaik, 2003 г.

(3) The Well-being of Nations; the Role of Human and Social Capital (OECD 2001) (Благоденствието на нациите: ролята на човешкия и социалния капитал, ОИСР, 2001 г.).

(4) Time Bank/Reed Executive Survey of 200 of the UK's top businesses (Изследване на Time Bank/Reed сред 200 от водещите фирми в Обединеното Кралство), 2000 г.

(http://timebank.org.uk/mediacentre/press_release_details.php?id=76).

(5) The Health Benefits of Volunteering — A Review of Recent Research (Полза за здравето от доброволчеството — преглед на последните изследвания), Corporation for National and Community Service, 2007 г.

(6) Пример за това е федерална провинция Хесен (Германия):

www.kompetenznachweis.de.

(7) Volunteer Management Practices and Retention of Volunteers („Практики при управлението на доброволци и задържането на доброволци“), от Mark A. Hager, Jeffrey L. Brudney, м. юни 2004 г., The Urban Institute.

(8) Например по проекта Living Scenes в Голуей се образува екип от 24 ученици от преходната година в основно училище „Presentation“ и 22 възрастни от асоциацията за активно пенсионерство в Голуей в рамките на междупоколенческа програма, която вече е интегрирана в учебната програма на училището за преходната година.

(9) Много органи на местната и регионална власт в някои държави-членки са развили или подкрепят доброволчески програми сред служителите си, често чрез доброволни вноски от заплатите, за подпомагане на трансфера на умения към благотворителни организации, подкрепа за млади местни предприемачи и дейности за местно развитие.